(দিনাজপুর২৪.কম) দিনাজপুরের বিরামপুর থানা পুলিশ শনিবার রাত ১ টায় পৌর শহরের ধানহাটির মোড়ে অভিযান চালিয়ে দুই ব্যক্তিকে গ্রেফতার করে ট্রাকসহ দেড় মণ গাঁজা আটক করেছেন। গ্রেফতারকৃতরা হলেন ট্রাকের চালক মোঃ উজ্জ্বল মিয়া (৩০) এবং চালকের সহকারি মো. দোলন মোল্লা (৪৫)। উজ্জ্বল মিয়া বগুড়া জেলার মাটিরডালি মহল্লার মোখলেছার রহমানের ছেলে এবং দোলন মোল্লা একই শিবগঞ্জ থানার জাহাঙ্গীরাবাদ মহল্লার মৃত মহসিন মোল্লার ছেলে। বিরামপুর থানার ভারপ্রাপ্ত কর্মকর্তা (ওসি) মো. আমিরুজ্জামান জানান, তিনি গোপন সংবাদের ভিত্তিতে জানতে পারেন যে, কুমিল্লা থেকে গাঁজা ভর্তি একটি ট্রাক (ঢাকা মেট্রো ট-১৪-৮৬০১) ফুলবাড়ি যাচ্ছে। এসময় শহরের ঘোড়াঘাট রেলগুমটিতে ওসি নেতৃত্বে পুলিশের একটি দল ট্রাকটিকে থামতে বললে চালক ট্রাকটি দ্রুত চালিয়ে ফুলবাড়ির দিকে যেতে থাকে। এসময় পুলিশ পৌর শহরের ধানহাটির মোড়ে গতিরোধ করে ট্রাকটি থামিয়ে উজ্জ্বল ও দোলনকে গ্রেফতার করে। ট্রাকটি তল্লাশী করে ছয়টি চটের বস্তায় ৫৪ কেজি গাঁজা জব্দ করা হয়। ওসি আমিরুজ্জামান জানান, ঘটনায় পুলিশ বাদী হয়ে ওই রাতেই মাদকদ্রব্য নিয়ন্ত্রণ আইনে মামলা করেছে। -(মোঃ আফজাল হোসেন, ফুলবাড়ী)